3-4 ноябралда Г1арани школа-интернаталда т1обит1ана 2000 соналъ гьарурал ва жеги г1олохъанал ясалгун васазда гьоркьосеб гулби реч1ч1иялъул республикаялъулаб турнир. Гьеб г1уц1ун бук1ана жидерго х1алт1и т1убазабулаго г1умру кьурал къуваталъулаб идарабазул х1алт1ухъаби рак1алде щвезариялъул мурадалда районалъул администрациялъул ва республикаялъул гулби реч1ч1иялъул федерациялъул цадахъаб х1аракаталдалъун.
Тадбир рагьизе рач1аразда гьоркьор рук1ана рехсараб спорталъул тайпаялъул республикаялъул Федерациялъул президент Г1абдула Чупалов, тарихчи Г1алибег Хъазанбиев, районалъул рагъулав комиссар Багьавудин Шапиев, кьвагьдеялъул рахъалъ щуц1ул улкаялъул чемпион, спорталъул мастер Ферзали Джалиев, районалъул нухмалъи ва цогидалги.